Gewapende bende bestorm polisiestasie(Argieffoto: SA Polisie/Facebook) ŉ Polisiestasie in Limpopo is Sondagaand deur ŉ gewapende bende bestorm en polisielede met vuurwapens aangehou. Die provinsiale polisiekommissaris van Limpopo het ŉ 72-uur-aksieplan van stapel gestuur, om te soek na die verdagtes wat die Malamulele-polisiestasie aangeval en beroof het. Volgens kol. Athlenda Mathe, polisiewoordvoerder in die gebied, het ŉ groep gewapende mans die polisiestasie omstreeks 23:00 bestorm en die polisielede met vuurwapens gedreig. “Van die polisielede is agter in ŉ vangwa gedwing, terwyl een lid beveel is om die stasie se kluis oop te sluit, waaruit verdagtes R5-aanvalsgewere en 9 mm-pistole gebuit het. ŉ Onbekende aantal ammunisie is ook gesteel.” Verdagtes is toe glo na ŉ nabygeleë koswinkel en vulstasie, waar hulle die ondernemings van ŉ onbekende bedrag geld beroof het. “Spesialiseenhede in die polisie fynkam tans die toneel en is op die spoor van die swaar gewapende mans,” het Mathe gesê. Dienste by die polisiestasie is kort ná die aanval tydelik opgeskort, maar die stasie was teen Maandagoggend weer ten volle in werking.